Nos Ludovicus, dominus Bellijoci, notum facimus universis presentes litteras inspecturis, quod cum discordia seu controversia verteretur inter nos ex una parte et religiosos viros abbatem et conventum Cluniacenses ex altera, super eo videlicet quod nos dicebamus nos debere habere subvencionem, exactionem quamcumque, tailliam seu compleintam in prioratibus, domibus, decanatibus, mansis, tenementis et hominibus ad ecclesiam Cluniacensem mediate vel immediate pertinentibus, sitis et existentibus inter Ligerim et Sagonam, in baronia Bellijoci et extra, in casibus qui in composicione habita seu facta inter nos et predictos religiosos plenius continetur, in qua composicione quictamus et guerpimus omne jus et actiones, quod et quas habebamus seu habere poteramus pro quingentis et quinquaginta libris Viennensium, quas nos confitemur recepisse et habuisse integraliter a predictis abbate et conventu in pecunia numerata; promittentes bona fide et per juramentum super sancta Dei euvangelia corporaliter prestitum predictos religiosos seu eorum mandatum juvare et manutenere per nos seu per castellanos nostros, ad recuperandum seu solvendum summam superius nominatam ab hominibus dicte ecclesie in nostra terra seu baronia existentibus, prout superius expressum, racione compositionis predicte, nec impediemus vel impedienti consentiemus nec faciemus etiam impediri quominus predicti religiosi talliam seu exactionem factam seu faciendam hominibus ecclesie antedictis possint per se pacifice et quiete exigere et levare, et exnunc precipimus ballivis, castellanis et prepositis in nostra terra existentibus, ut ipsi compellant predictos homines ad predicta omnia facienda, prout justum fuerit, quocienscumque a predictis religiosis fuerint requisiti vel ab eorum mandato. In cujus rei testimonium sigillum nostrum presentibus litteris duximus apponendum. Datum anno Domini millesimo CCº octogesimo secundo, die dominica ante festum beati Andree apostoli.